## Pravilnik o načinu postupanja policijskih službenika u postupku za izdavanje odobrenja za nabavu oružja fizičkoj osobi

### NN 33/2008 (21.3.2008.), Pravilnik o načinu postupanja policijskih službenika u postupku za izdavanje odobrenja za nabavu oružja fizičkoj osobi

# MINISTARSTVO UNUTARNJIH POSLOVA

**1081**

Na temelju članka 107. stavka 1. točke 7. Zakona o oružju (»Narodne novine« broj
63/2007), ministar unutarnjih poslova donosi

## PRAVILNIK

### O NAČINU POSTUPANJA POLICIJSKIH SLUŽBENIKA U POSTUPKU ZA IZDAVANJE ODOBRENJA ZA NABAVU ORUŽJA FIZIČKOJ OSOBI

Članak 1.

Ovim Pravilnikom propisuje se način postupanja policijskih službenika prilikom
traženja i prikupljanja podataka i obavijesti od građana radi utvrđivanja uvjeta
iz članka 10. stavka 2. točke 5. Zakona o oružju, te utvrđivanja postojanja
uvjeta iz članka 10. stavka 2. točke 6. istoga Zakona, neposrednim opažanjem u
stambenom ili drugom prostoru gdje se oružje drži ili namjerava držati.

Članak 2.

Policijski službenik koji utvrđuje uvjete iz članka 10. stavka 2. točke 5. i 6.
Zakona o oružju, prije obavljanja terenske provjere, sravnit će podatke sadržane
u zahtjevu za izdavanje odobrenja za nabavu oružja fizičkoj osobi s podacima
sadržanim u zbirkama Ministarstva unutarnjih poslova (u daljnjem tekstu:
Ministarstvo).
U slučaju kada policijski službenik postupajući sukladno odredbi stavka 1. ovoga
članka dođe do saznanja iz kojih je razvidno da podnositelj zahtjeva ne
udovoljava uvjetima za izdavanje odobrenja za nabavu oružja (podnositelj
zahtjeva je evidentiran u zbirkama Ministarstva kao počinitelj kaznenog djela
ili prekršaja ili o njemu postoje provjerene informacije koje upućuju na to da
bi oružje moglo biti zlouporabljeno), bez daljnjeg postupanja će o tome sačiniti
službenu zabilješku i dostaviti je nadležnom tijelu.

Članak 3.

Prilikom obavljanja terenske provjere policijski službenik će na diskretan način
tražiti i prikupljati podatke i obavijesti od građana koji poznaju podnositelja
zahtjeva, kao i od drugih građana koji bi mogli dati podatke potrebne za
utvrđivanje uvjeta iz članka 10. stavka 2. točke 5. Zakona o oružju.
Ako je to potrebno radi dopune ili razjašnjenja podataka sadržanih u zahtjevu za
izdavanje odobrenja za nabavu oružja, policijski službenik može podatke i
obavijesti tražiti od podnositelja zahtjeva.
U slučaju kada se postupanjem sukladno odredbi stavka 1. ovoga članka dođe do
podataka i obavijesti koje bi upućivale na nepostojanje uvjeta za izdavanje
odobrenja za nabavu oružja (postoje okolnosti koje ukazuju da bi oružje moglo
biti zlouporabljeno, a osobito: češće i prekomjerno uživanje alkohola,
konzumacija opojnih droga ili drugih omamljujućih sredstava, poremećeni
obiteljski odnosi, sukob s okolinom, agresivno i ekscesno ponašanje te drugi
poremećaji u ponašanju, disciplinske povrede propisa o lovstvu ili športskom
streljaštvu i dr.) policijski službenik će takav podatak ili obavijest
provjeriti putem najmanje dvoje građana za koje prosudi da će objektivno
predočiti svoja saznanja o podnositelju zahtjeva.

Članak 4.

O obavljenom sravnjenju podataka, kao i o podacima i obavijestima prikupljenim
terenskom provjerom, policijski službenik sastavlja službenu zabilješku iz koje
je razvidno jesu li tijekom postupanja utvrđeni uvjeti iz članka 10. stavka 2.
točke 5. Zakona o oružju, odnosno iz koje su razvidne okolnosti o nepostojanju
Zakonom propisanih uvjeta za izdavanje odobrenja za nabavu oružja. Službena
zabilješka, koja ne smije sadržavati podatke o izvorima prikupljenih podataka i
obavijesti, dostavlja se na daljnje postupanje nadležnom tijelu.
Pored službene zabilješke iz stavka 1. ovoga članka, policijski službenik
sastavlja i izvješće o obavljenoj terenskoj provjeri u koje, uz podatke sadržane
u službenoj zabilješci, upisuje i podatke o građanima od kojih je tražio i
prikupio podatke i obavijesti. Izvješće se sastavlja u jednom primjerku,
označava se stupnjem tajnosti OGRANIČENO i ulaže se u spis terenske provjere.
Osobne podatke građana od kojih je tražio ili prikupio podatke i obavijesti
sadržane u službenoj zabilješci iz stavka 1. ovoga članka, kao i sadržaj
podataka i obavijesti koje je od njih prikupio, policijski službenik je dužan
čuvati kao službene podatke i ne smije ih priopćiti podnositelju zahtjeva za
izdavanje odobrenja za nabavu oružja ili drugim neovlaštenim osobama.

Članak 5.

Prije postupka utvrđivanja uvjeta iz članka 10. stavka 2. točke 6. Zakona o
oružju, policijski službenik će o danu i vremenu provođenja službene radnje na
pogodan način (osobnim priopćenjem, putem telefona ili dostavljanjem pisane
obavijesti) obavijestiti podnositelja zahtjeva, pri čemu će od podnositelja
zahtjeva zatražiti da bude nazočan obavljanju službene radnje ili da odredi
drugu punoljetnu osobu koja će u njegovo ime prisustvovati obavljanju službene
radnje i potpisati zapisnik.
O namjeri provođenja službene radnje utvrđivanja uvjeta iz članka 10. stavka 2.
točke 6. Zakona o oružju, policijski službenik će obavijestiti podnositelja
zahtjeva najmanje 48 sati prije vremena kada je namjerava poduzeti, a službenu
radnju će provesti u vrijeme kada će najmanje narušiti kućni red u domu ili
drugim prostorijama podnositelja zahtjeva.
Prilikom obavljanja službene radnje iz članka 10. stavka 2. točke 6. Zakona o
oružju, policijski službenik će posebno paziti na to da uđe samo u one zatvorene
prostore, odnosno da otvori i pregleda samo one zatvorene predmete, čiji je
pregled neophodan za utvrđivanje Zakonom propisanih uvjeta i čijem se pregledu
ne protivi podnositelj zahtjeva ili osoba koju je podnositelj zahtjeva odredio
da ga zastupa tijekom obavljanja ove službene radnje.

Članak 6.

O obavljenom utvrđivanju uvjeta iz članka 10. stavka 2. točke 6. Zakona o
oružju, policijski službenik sastavlja zapisnik.
Zapisnik iz stavka 1. ovoga članka, potpisuje policijski službenik koji je
obavio službenu radnju i podnositelj zahtjeva ili osoba koju je on odredio da u
njegovo ime prisustvuje obavljanju službene radnje. Zapisnik se sastavlja u dva
primjerka od kojih se kopija predaje stranci, a original se dostavlja tijelu
nadležnom za vođenje postupka.
U slučaju da stranka odbije potpisati zapisnik, policijski službenik će o tome
sastaviti službenu zabilješku, koju će zajedno s oba primjerka nepotpisanog
zapisnika dostaviti na daljnje postupanje nadležnom tijelu.

Članak 7.

Ako podnositelj zahtjeva koji je prethodno uredno obaviješten o vremenu
obavljanja službene radnje iz članka 10. stavka 2. točke 6. Zakona o oružju,
svojom odsutnošću ili odsutnošću osobe koja ga zastupa, onemogući provođenje
službene radnje, policijski službenik će ostaviti punoljetnoj osobi, zatečenoj
na mjestu provođenja službene radnje ili punoljetnom susjedu podnositelja
zahtjeva pisanu obavijest o vremenu narednog pregleda.
U slučaju da podnositelj zahtjeva ili osoba koja ga zastupa ponovno ne osigura
mogućnost obavljanja službene radnje, policijski službenik će o tome sastaviti
službenu zabilješku i dostaviti je na postupanje nadležnom tijelu.

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Broj: 511-01-52-11879-2008.
Zagreb, 14. veljače 2008.

Ministar
**Berislav Rončević**, v. r.

Pravilnik, NN 33/2008-1081
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)